Guvernul Ungariei ajută şi comunităţile maghiare de peste graniţele ţării, inclusiv cu echipamente de protecţie, a declarat ministrul ungar de externe şi al comerţului exterior, vineri, pentru agenţia ungară de presă MTI.

Péter Szijjártó a declarat că guvernul maghiar oferă şi sprijin concret comunităţilor maghiare de peşte graniţele Ungariei: 600.000 de măşti şi câteva zeci de mii de costume, respectiv echipamente de protecţie şi teste coronavirus. Transilvania este una dintre regiunile unde se vor trimite, conform ministrului de Externe maghiar.

Ungaria poate face acest lucru, deoarece podul aerian dintre China şi Ungaria este în funcţiune, iar guvernul maghiar a cumpărat deja, din Asia, peste 30 de milioane de măşti, potrivit şefului diplomaţiei ungare. În plus, există o linie de producţie completă, care va începe să funcţioneze în curând şi care va putea produce 2,8 milioane de măşti pe lună. Producţia proprie de măşti oferă guvernului maghiar posibilitatea de a-i ajuta pe toţi cei care se confruntă cu probleme mari şi care se află în apropierea Ungariei, a spus ministrul.

Szijjártó a specificat că aproape toate comunităţile maghiare de peste graniţele Ungariei au luat deja legătura cu guvernul maghiar pentru a-i transmite acestuia că stocurile de echipamente de protecţie ale zonelor în care locuiesc sunt reduse.